## El secretari autonòmic d’Innovació, Jerónimo Mora, participa en el II Fòrum de Responsables Autonòmics de Digitalització

*** Jerónimo Mora: “L'objectiu final de la transformació digital no pot ser un altre que el de millorar la qualitat de vida de tota la ciutadania”**

El secretari autonòmic d’Innovació, Jerónimo Mora, ha participat en el II Fòrum de Responsables Autonòmics de Digitalització, que s’ha celebrat a la Regió de Múrcia i suposa un punt de trobada per als màxims responsables de digitalització i telecomunicacions de les diverses comunitats autònomes. L’objectiu de la trobada és compartir i analitzar les polítiques en matèria de transformació digital que s’estan implantant en les diverses autonomies i reflexionar sobre els nous reptes que suposa la digitalització, tant per a l’Administració com per a la ciutadania.

En esta segona edició del Fòrum s’han analitzat qüestions com ara la implantació de la intel·ligència artificial en les administracions per a millorar la qualitat en l’atenció als ciutadans, els últims avanços en ciberseguretat o el desenvolupament de la banda ampla en zones rurals o despoblades.

En eixe sentit, Jerónimo Mora ha mostrat la importància de participar en un fòrum on “les administracions puguem compartir les nostres experiències i establir vies de col·laboració en matèria de digitalització amb la finalitat primordial de trobar solucions que impulsen una transformació plena de l’economia i de la societat valenciana, que culmine amb una Comunitat Valenciana competitiva, capacitada digitalment i oberta a un model d’innovació que permeta que afronte amb seguretat els reptes del futur”.

“Des del Govern Valencià volem posar en el centre de tot este procés les persones, perquè l’objectiu final de la transformació digital no pot ser un altre que el de millorar la qualitat de vida de tota la ciutadania”, ha defés Mora, “la transformació digital suposa reptes diversos a les persones, i nosaltres hem d’estar ací per a detectar les necessitats diferents i oferir solucions individualitzades a cada una d’elles, minimitzant les dificultats i maximitzant els beneficis de les noves tecnologies”.

Jerónimo Mora també ha assenyalat les pimes i l’Administració pública com dos àrees fonamentals on escometre la transformació digital. “Impulsarem la digitalització del nostre teixit productiu, compost principalment per pimes, perquè puguen ser més competitives i assumir els nous reptes de la societat digital”.

Finalment, el secretari autonòmic d’Innovació ha fet referència a la necessitat de “culminar la transformació de l’Administració pública a través de la digitalització, la racionalització i la simplificació dels processos tant interns com externs”, ha matisat Mora, “el nostre únic objectiu ha de ser oferir un servei públic àgil i adaptat a les necessitats dels ciutadans”.

Fecha: 18/10/2023